CELEX: 32020D1074
Language: el
Date: 2020-07-17 00:00:00
Title: Εκτελεστική απόφαση (ΕΕ) 2020/1074 της Επιτροπής της 17ης Ιουλίου 2020 για τη χορήγηση παρέκκλισης που ζητήθηκε από τη Δανία σύμφωνα με την οδηγία 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης (Το κείμενο στη δανική γλώσσα είναι το μόνο αυθεντικό)

21.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 234/29
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/1074 ΤΗΣ ΕΠΙΤΡΟΠΗΣ
         της 17ης Ιουλίου 2020
         για τη χορήγηση παρέκκλισης που ζητήθηκε από τη Δανία σύμφωνα με την οδηγία 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης
         (Το κείμενο στη δανική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 91/676/ΕΟΚ του Συμβουλίου, της 12ης Δεκεμβρίου 1991, για την προστασία των υδάτων από τη νιτρορρύπανση γεωργικής προέλευσης (1), και ιδίως το παράρτημα III παράγραφος 2 τρίτο εδάφιο,
         Εκτιμώντας τα ακόλουθα:
         
                     (1)
                  
                  
                     Με την απόφαση 2002/915/ΕΚ (2), η Επιτροπή χορήγησε παρέκκλιση στη Δανία σύμφωνα με την οδηγία 91/676/ΕΟΚ, η οποία επιτρέπει τη διασπορά κοπριάς με περιεκτικότητα έως 230 kg αζώτου ανά εκτάριο ετησίως σε ορισμένες βοοτροφικές εκμεταλλεύσεις. Η εν λόγω παρέκκλιση παρατάθηκε με τις αποφάσεις 2005/294/ΕΚ (3) και 2008/664/ΕΚ (4) της Επιτροπής και με τις εκτελεστικές αποφάσεις 2012/659/ΕΕ (5), (ΕΕ) 2017/847 (6) και (ΕΕ) 2018/1928 (7) της Επιτροπής.
                  
               
                     (2)
                  
                  
                     Η παρέκκλιση που χορηγήθηκε με την εκτελεστική απόφαση (ΕΕ) 2018/1928 για την περίοδο 2017/2018, αφορούσε 1 312 βοοτροφικές εκμεταλλεύσεις, 396 000 μονάδες ζωικού κεφαλαίου (ισοδύναμες με 39,6 εκατομμύρια kg αζώτου σε κοπριά) και 198 195 εκτάρια καλλιεργήσιμης γης, που αντιπροσωπεύουν αντίστοιχα το 3,9 % του συνολικού αριθμού των εκμεταλλεύσεων, το 18,1 % του συνόλου αζώτου (Ν) στη χρήση κοπριάς και το 8,2 % του συνόλου της καθαρής γεωργικής έκτασης.
                  
               
                     (3)
                  
                  
                     Με επιστολή της 20ής Μαρτίου 2020, η Δανία υπέβαλε στην Επιτροπή αίτηση για ανανέωση της παρέκκλισης βάσει του παραρτήματος III παράγραφος 2 τρίτο εδάφιο της οδηγίας 91/676/ΕΟΚ.
                  
               
                     (4)
                  
                  
                     Η Δανία διαθέτει πρόγραμμα δράσης σύμφωνα με το άρθρο 5 της οδηγίας 91/676/ΕΟΚ, μέσω τμημάτων του εκτελεστικού διατάγματος αριθ. 760, της 30ής Ιουνίου 2019, σχετικά με τον περιβαλλοντικό κανονισμό για την κτηνοτροφία και την αποθήκευση και χρήση λιπασμάτων, τον νόμο αριθ. 338 της 2ας Απριλίου 2019 για τη χρήση λιπασμάτων σε γεωργικές εκμεταλλεύσεις και μέτρα που αφορούν τη μείωση των θρεπτικών ουσιών, όπως τροποποιήθηκε, το εκτελεστικό διάταγμα αριθ. 762, της 29ης Ιουλίου 2019, για τη χρήση λιπασμάτων κατά την περίοδο προγραμματισμού 2019/2020 και το εκτελεστικό διάταγμα αριθ. 66, της 28ης Ιανουαρίου 2020, για μέτρα που αφορούν τη μείωση των θρεπτικών ουσιών και μέτρα που αφορούν τη γεωργία για την περίοδο προγραμματισμού 2020/2021. Συμπληρωματικά προς τα εν λόγω μέτρα, η Δανία προβαίνει σε στοχοθετημένη ρύθμιση από το 2019 σύμφωνα με τον νόμο αριθ. 338 της 2ας Απριλίου 2019 για τη χρήση λιπασμάτων σε γεωργικές εκμεταλλεύσεις και για μέτρα μείωσης θρεπτικών ουσιών, όπως τροποποιήθηκε. Επιπροσθέτως, η δανική νομοθεσία περιλαμβάνει έναν γενικό κανονισμό για τον φωσφόρο, σύμφωνα με τον νόμο αριθ. 256, της 21ης Μαρτίου 2017, σχετικά με τη ζωοτεχνία και τη χρήση λιπασμάτων, και το διάταγμα αριθ. 865, της 23ης Ιουνίου 2017, για το ζωικό κεφάλαιο, τη ζωική κοπριά, την ενσίρωση κ.λπ., νυν διάταγμα αριθ. 760 της 30ής Ιουλίου 2019.
                  
               
                     (5)
                  
                  
                     Η δανική νομοθεσία με την οποία εφαρμόζεται η οδηγία 91/676/ΕΟΚ περιλαμβάνει όρια για τη χρήση του αζώτου. Τον Αύγουστο του 2017 τέθηκε σε ισχύ νομοθεσία που περιορίζει τη χρήση του φωσφόρου.
                  
               
                     (6)
                  
                  
                     Η δανική νομοθεσία περιλαμβάνει συνδυασμένο στοχοθετημένο σχέδιο για τις προαιρετικές και υποχρεωτικές δευτερεύουσες καλλιέργειες για την περίοδο την οποία καλύπτει η παρούσα απόφαση. Βάσει αυτού του σχεδίου, οι υποχρεωτικές διατάξεις για τις δευτερεύουσες καλλιέργειες θα τεθούν αυτόματα σε ισχύ εάν οι εθελοντικές συμφωνίες για δευτερεύουσες καλλιέργειες δεν επιτύχουν τους περιβαλλοντικούς στόχους. Οι περιοχές που εμπίπτουν στις δευτερεύουσες καλλιέργειες προστίθενται στην εθνική απαίτηση για υποχρεωτικές δευτερεύουσες καλλιέργειες σύμφωνα με τον δανικό νόμο αριθ. 338, της 2ας Απριλίου 2019, όπως τροποποιήθηκε. Το σχέδιο είναι απαραίτητο προκειμένου να διασφαλιστεί ότι η εφαρμογή της τρέχουσας παρέκκλισης δεν θα οδηγήσει σε επιδείνωση της ποιότητας των υδάτων.
                  
               
                     (7)
                  
                  
                     Από τις πληροφορίες που παρασχέθηκαν από τη Δανία στο πλαίσιο της παρέκκλισης που χορηγήθηκε με την εκτελεστική απόφαση (ΕΕ) 2018/1928 προκύπτει ότι η παρέκκλιση δεν οδηγεί σε επιδείνωση της ποιότητας των υδάτων, σε σύγκριση με περιοχές που δεν καλύπτονται από την παρέκκλιση. Τα δεδομένα σχετικά με την εφαρμογή της οδηγίας 91/676/ΕΟΚ για την περίοδο 2012-2015 (8) δείχνουν ότι, στα υπόγεια ύδατα, το 83,4 % των σταθμών παρακολούθησης εμφανίζουν μέσες συγκεντρώσεις νιτρικών ιόντων κάτω των 50 mg/l, και το 27,5 % μικρότερες από 25 mg/l. Στα γλυκά επιφανειακά ύδατα, το 99,4 % των σταθμών παρακολούθησης εμφανίζουν μέσες συγκεντρώσεις νιτρικών ιόντων κάτω των 50 mg/l, ενώ το 85,8 % των σταθμών παρακολούθησης εμφανίζουν ανάλογες συγκεντρώσεις κάτω των 25 mg/l. Τα δεδομένα από την παρακολούθηση υποδεικνύουν συνολική σταθερή τάση όσον αφορά τις συγκεντρώσεις νιτρικών ιόντων στα υπόγεια ύδατα σε σύγκριση με την προηγούμενη περίοδο αναφοράς (2008-2011). Τα δεδομένα σχετικά με τον ευτροφισμό δείχνουν ότι, για το 25 % των παρακολουθούμενων λιμνών, η κατάστασή τους χαρακτηρίστηκε ως υψηλή/καλή και για το 75 % ως λιγότερο από καλή, καθώς και ότι για 2 από τα 119 παρακολουθούμενα συστήματα εκβολών ποταμών/παράκτιων υδάτων η κατάστασή τους χαρακτηρίστηκε καλή.
                  
               
                     (8)
                  
                  
                     Η Επιτροπή, αφού εξέτασε το αίτημα της Δανίας βάσει των στοιχείων που περιγράφονται στο παράρτημα III παράγραφος 2 τρίτο εδάφιο της οδηγίας 91/676/ΕΟΚ και λαμβάνοντας υπόψη την πείρα που αποκτήθηκε από την παρέκκλιση, όπως προβλέπεται στις αποφάσεις 2002/915/ΕΚ και 2005/294/ΕΚ, 2008/664/ΕΚ και στις εκτελεστικές αποφάσεις 2012/659/ΕΕ, (ΕΕ) 2017/847 και (ΕΕ) 2018/1928, θεωρεί ότι η ποσότητα της κοπριάς που προβλέπει η Δανία, δηλαδή τα 230 kg αζώτου ανά εκτάριο ετησίως, δεν θα παρεμποδίσει την επίτευξη των στόχων της οδηγίας 91/676/ΕΟΚ, υπό την προϋπόθεση ότι πληρούνται ορισμένοι αυστηροί όροι όσον αφορά τις δευτερεύουσες καλλιέργειες, τα ανώτατα όρια για τον φωσφόρο, την αμειψισπορά, τη διασπορά κοπριάς και άλλων λιπασμάτων, τη δειγματοληψία και την ανάλυση του εδάφους.
                  
               
                     (9)
                  
                  
                     Στις γεωργικές εκμεταλλεύσεις που έχουν την άδεια να χρησιμοποιούν ζωική κοπριά με περιεκτικότητα έως 230 kg αζώτου ανά εκτάριο ετησίως, τα σχέδια λίπανσης θα πρέπει να επικαιροποιούνται εγκαίρως, ώστε να εξασφαλίζεται η εναρμόνιση με τις τρέχουσες γεωργικές πρακτικές, ενώ η μόνιμη φυτική κάλυψη των αρόσιμων εκτάσεων και οι δευτερεύουσες καλλιέργειες θα πρέπει να χρησιμοποιούνται για να διασφαλίζεται η ανάκτηση των φθινοπωρινών απωλειών νιτρικών ιόντων από το υπέδαφος και να περιορίζονται οι χειμερινές απώλειες αζώτου.
                  
               
                     (10)
                  
                  
                     Η οδηγία 2007/2/ΕΚ του Ευρωπαϊκού Κοινοβουλίου και του Συμβουλίου (9) ορίζει γενικούς κανόνες που αποσκοπούν στη δημιουργία της υποδομής χωρικών πληροφοριών στην Ένωση, για τους σκοπούς των περιβαλλοντικών πολιτικών της Ένωσης, καθώς και των πολιτικών ή των δραστηριοτήτων που ενδέχεται να έχουν αντίκτυπο στο περιβάλλον. Κατά περίπτωση, οι χωρικές πληροφορίες που συλλέγονται στο πλαίσιο της παρούσας απόφασης θα πρέπει να συνάδουν με τις διατάξεις που καθορίζονται στην εν λόγω οδηγία. Προκειμένου να μειωθεί ο διοικητικός φόρτος και να ενισχυθεί η συνοχή των δεδομένων, η Δανία, κατά τη συλλογή των απαραίτητων δεδομένων βάσει της παρούσας απόφασης, θα πρέπει να χρησιμοποιεί τις πληροφορίες που παράγονται στο πλαίσιο του ολοκληρωμένου συστήματος διαχείρισης και ελέγχου το οποίο συγκροτήθηκε σύμφωνα με τον τίτλο V κεφάλαιο II του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου (10).
                  
               
                     (11)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για τη νιτρορύπανση, η οποία έχει συσταθεί δυνάμει του άρθρου 9 της οδηγίας 91/676/ΕΟΚ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Παρέκκλιση
            Εγκρίνεται, υπό τους όρους της παρούσας απόφασης, η παρέκκλιση την οποία ζήτησε η Δανία με την επιστολή της της 6ης Φεβρουαρίου 2018 με στόχο να επιτραπεί η διασπορά στην ξηρά μεγαλύτερης ποσότητας αζώτου από ζωική κοπριά από εκείνη που προβλέπεται στο παράρτημα III παράγραφος 2 δεύτερο εδάφιο πρώτη περίοδο της οδηγίας 91/676/ΕΟΚ (στο εξής: παρέκκλιση).
         
         
            Άρθρο 2
            Πεδίο εφαρμογής
            Η παρέκκλιση εφαρμόζεται σε βοοτροφικές εκμεταλλεύσεις στις οποίες τουλάχιστον το 80 % της διαθέσιμης έκτασης για διασπορά κοπριάς καλλιεργείται με καλλιέργειεςς με μεγάλες ανάγκες αζώτου και παρατεταμένη καλλιεργητική περίοδο και οι οποίες έχουν αδειοδοτηθεί σύμφωνα με το άρθρο 6.
         
         
            Άρθρο 3
            Ορισμοί
            Για τους σκοπούς της παρούσας απόφασης ισχύουν οι ακόλουθοι ορισμοί:
            
                        1)
                     
                     
                        «βοοτροφική εκμετάλλευση»: εκμετάλλευση με ετήσια παραγωγή αζώτου σε ζωική κοπριά πάνω από 300 kg από τα οποία τουλάχιστον τα δύο τρίτα προέρχονται από βοοειδή·
                     
                  
                        2)
                     
                     
                        «καλλιέργειες με επίσπορο χόρτο»: δημητριακά ενσίρωσης, αραβόσιτος ενσίρωσης, ανοιξιάτικα δημητριακά, χειμερινά δημητριακά ή συνδυασμός ανοιξιάτικου κριθαριού και μπιζελιού, που σπέρνεται με χόρτο πριν ή μετά τη συγκομιδή·
                     
                  
                        3)
                     
                     
                        «καλλιέργειες με μεγάλες ανάγκες αζώτου και παρατεταμένη καλλιεργητική περίοδο»: οποιοδήποτε από τα ακόλουθα:
                        
                                    α)
                                 
                                 
                                    χόρτο·
                                 
                              
                                    β)
                                 
                                 
                                    δευτερεύουσα καλλιέργεια χόρτου·
                                 
                              
                                    γ)
                                 
                                 
                                    κτηνοτροφικά τεύτλα·
                                 
                              
                                    δ)
                                 
                                 
                                    καλλιέργειες με επίσπορο χόρτο·
                                 
                              
                                    ε)
                                 
                                 
                                    ραδίκια·
                                 
                              
                  
                        4)
                     
                     
                        «χόρτο»: μόνιμη ή προσωρινή χορτολιβαδική έκταση·
                     
                  
                        5)
                     
                     
                        «εδαφική κατατομή»: το στρώμα εδάφους κάτω από την επιφάνειά του μέχρι βάθους 0,90 μέτρων, εκτός εάν το μέσο βάθος της ανώτερης στάθμης του υδροφόρου ορίζοντα είναι μικρότερο, οπότε η κατατομή λαμβάνεται μέχρι το μέσο βάθος της ανώτερης στάθμης του υδροφόρου ορίζοντα.
                     
                  
         
            Άρθρο 4
            Όροι της παρέκκλισης
            Η παρέκκλιση χορηγείται υπό τους ακόλουθους όρους:
            
                        1)
                     
                     
                        Την 1η Αυγούστου 2017 τέθηκε σε ισχύ το διάταγμα αριθ. 865 της 23ης Ιουνίου 2017 για το εμπορικά αξιοποιήσιμο ζωικό κεφάλαιο, την κοπριά, την ενσίρωση κ.λπ., με το οποίο καθορίζονται άμεσα ανώτατα όρια για τον φωσφόρο σε διαφορετικά επίπεδα σε όλη τη χώρα ανάλογα με το είδος του λιπάσματος. Τα ανώτατα όρια καλύπτουν την εφαρμογή του φωσφόρου από κάθε είδους λίπασμα: οργανικά λιπάσματα, συμπεριλαμβανομένης της κοπριάς, προϊόν χώνευσης βιοαερίου, απαερωθείσα φυτική βιομάζα, ιλύ από την επεξεργασία λυμάτων καθώς και βιομηχανικά λιπάσματα. Αυστηρότερα ανώτατα όρια για τον φωσφόρο εφαρμόζονται σε ορισμένες λεκάνες απορροής προς υδατικά περιβάλλοντα που είναι ευάλωτα στον φωσφόρο.
                     
                  
                        2)
                     
                     
                        Ένας δείκτης και ένα σύστημα παρακολούθησης τίθενται σε λειτουργία για την ποσότητα του φωσφόρου που διασπείρεται σε γεωργικές εκτάσεις στη Δανία. Σε περίπτωση που είτε ο δείκτης είτε το σύστημα παρακολούθησης δείξει ότι το πραγματικό ετήσιο μέσο ποσοστό λίπανσης με φωσφόρο σε γεωργικά εδάφη στη Δανία θα μπορούσε να υπερβεί ή έχει ήδη υπερβεί τα επίπεδα μέσης εθνικής λίπανσης με φωσφόρο που επιτρέπεται να σημειωθούν κατά την περίοδο 2018–2025, τα ανώτατα όρια για τη μέγιστη διασπορά φωσφόρου μειώνονται αντίστοιχα.
                     
                  
                        3)
                     
                     
                        Στις 5 Απριλίου 2019 τέθηκε σε ισχύ ο δανικός νόμος αριθ. 338, της 2ας Απριλίου 2019, για τη χρήση σε γεωργικές εκμεταλλεύσεις λιπασμάτων και για μέτρα μείωσης θρεπτικών ουσιών, όπως τροποποιήθηκε, που θεσπίζει συνδυασμένο σχέδιο-στόχο για τα προαιρετικά και υποχρεωτικά μέτρα βάσει της ανάγκης για μείωση της περιεκτικότητας σε νιτρικά ιόντα στα συστήματα υπόγειων υδάτων και στα παράκτια ύδατα. Από το 2020 το σχέδιο εντάσσεται στο πλαίσιο της εφαρμογής εκ μέρους της Δανίας των υποχρεώσεων που απορρέουν από την οδηγία 2000/60/ΕΚ του Ευρωπαϊκού Κοινοβουλίου και του Συμβουλίου (11). Τα εν λόγω μέτρα προβλέπουν την καθιέρωση δευτερευουσών καλλιεργειών ή εναλλακτικών μέτρων που προβλέπονται στην εθνική νομοθεσία. Βάσει αυτού του σχεδίου, οι υποχρεωτικές διατάξεις για τη μείωση αζώτου τίθενται αυτόματα σε ισχύ, εάν με τις εθελοντικές συμφωνίες για τη μείωση αζώτου δεν επιτευχθούν επαρκώς οι περιβαλλοντικοί στόχοι.
                     
                  
                        4)
                     
                     
                        Οι δευτερεύουσες καλλιέργειες που προβλέπονται σε αυτό το σχέδιο προστίθενται στην εθνική απαίτηση για υποχρεωτικό ποσοστό δευτερευουσών καλλιεργειών 10,7 ή 14,7 % στις καλλιεργήσιμες εκτάσεις των γεωργικών εκμεταλλεύσεων ή στην εθνική υποχρεωτική απαίτηση αντίστοιχων εκτελεστικών διαταγμάτων για τις επόμενες περιόδους προγραμματισμού και δεν επιτρέπεται να καθιερωθούν στην ίδια περιοχή που χρησιμοποιείται για την εκπλήρωση της απαίτησης για περιοχή οικολογικής εστίασης για τις δευτερεύουσες καλλιέργειες.
                     
                  
         
            Άρθρο 5
            Αιτήσεις άδειας λειτουργίας
            
               1.   Οι βοοτρόφοι δύνανται να υποβάλουν στις αρμόδιες αρχές αίτηση για τη χορήγηση ετήσιας άδειας για τη διασπορά κοπριάς που περιέχει έως 230 kg αζώτου ανά εκτάριο ανά περίοδο προγραμματισμού.
               Η προθεσμία για την υποβολή της αίτησης είναι η ίδια με την εθνική προθεσμία για την υποβολή αίτησης βασικής ενίσχυσης στο πλαίσιο της ΚΓΠ και περιλαμβάνει τις ποσοστώσεις λιπασμάτων και σχέδιο για τις δευτερεύουσες καλλιέργειες.
            
            
               2.   Η υποβολή αίτησης, όπως αναφέρεται στην παράγραφο 1, θεωρείται ότι συνεπάγεται δήλωση εκ μέρους του αιτούντος σύμφωνα με την οποία πληρούνται οι όροι των άρθρων 7, 8 και 9.
            
         
         
            Άρθρο 6
            Χορήγηση αδειών
            Χορηγούνται άδειες για τη διασπορά ποσότητας κοπριάς από τη βοοτροφική εκμετάλλευση, συμπεριλαμβανομένης κοπριάς όπως προέρχεται από τα ζώα και επεξεργασμένης κοπριάς, που περιέχει έως και 230 kg αζώτου ανά εκτάριο σε κάθε περίοδο προγραμματισμού υπό τους όρους που προβλέπονται στα άρθρα 7, 8 και 9.
         
         
            Άρθρο 7
            Όροι για τη διασπορά κοπριάς και άλλων λιπασμάτων
            
               1.   Η συνολική εισροή αζώτου δεν υπερβαίνει τις προβλεπόμενες ανάγκες της εκάστοτε καλλιέργειας σε θρεπτικά στοιχεία, λαμβανομένης υπόψη και της προμήθειας θρεπτικών στοιχείων από το έδαφος. Δεν υπερβαίνει τα ανώτατα όρια διασποράς, όπως ορίζονται στο εκτελεστικό διάταγμα αριθ. 762 της 29ης Ιουλίου 2019, για τη χρήση λιπασμάτων σε γεωργικές εκμεταλλεύσεις κατά την περίοδο προγραμματισμού 2019/2020 και στα αντίστοιχα διατάγματα κατά τις επόμενες περιόδους προγραμματισμού.
            
            
               2.   Καταρτίζεται σχέδιο λίπανσης για το σύνολο της έκτασης της βοοτροφικής εκμετάλλευσης. Το σχέδιο αυτό φυλάσσεται στην εκμετάλλευση. Καλύπτει την περίοδο από 1ης Αυγούστου έως 31 Ιουλίου του επόμενου έτους. Το σχέδιο λίπανσης περιλαμβάνει τα ακόλουθα:
               
                           α)
                        
                        
                           ένα σχέδιο αμειψισποράς, στο οποίο διευκρινίζονται τα ακόλουθα:
                           
                                       i)
                                    
                                    
                                       η έκταση των αγροτεμαχίων με καλλιέργειες με μεγάλες ανάγκες σε άζωτο και παρατεταμένη καλλιεργητική περίοδο·
                                    
                                 
                                       ii)
                                    
                                    
                                       η έκταση των αγροτεμαχίων με άλλες καλλιέργειες πέραν αυτών που αναφέρονται στο σημείο i)·
                                    
                                 
                                       iii)
                                    
                                    
                                       ένα σχεδιάγραμμα με τη θέση των αγροτεμαχίων που αναφέρονται στα σημεία i) και ii) αντίστοιχα·
                                    
                                 
                     
                           β)
                        
                        
                           τον αριθμό των ζώων στην εκμετάλλευση βοοτροφίας·
                        
                     
                           γ)
                        
                        
                           περιγραφή του συστήματος σταβλισμού και αποθήκευσης της κοπριάς, συμπεριλαμβανομένης της χωρητικότητας των διαθέσιμων χώρων αποθήκευσης της κοπριάς·
                        
                     
                           δ)
                        
                        
                           υπολογισμό του αζώτου και του φωσφόρου κοπριάς που παράγονται στην εκμετάλλευση βοοειδών·
                        
                     
                           ε)
                        
                        
                           περιγραφή της επεξεργασίας που υφίσταται η κοπριά, εφόσον υπάρχει, και τα αναμενόμενα χαρακτηριστικά της επεξεργασμένης κοπριάς·
                        
                     
                           στ)
                        
                        
                           την ποσότητα, τον τύπο και τα χαρακτηριστικά της κοπριάς που διασπείρεται εκτός της γεωργικής εκμετάλλευσης ή στη γεωργική εκμετάλλευση·
                        
                     
                           ζ)
                        
                        
                           τις προβλεπόμενες, για κάθε αγροτεμάχιο, ανάγκες των καλλιεργειών σε άζωτο και φωσφόρο·
                        
                     
                           η)
                        
                        
                           υπολογισμό του αζώτου και του φωσφόρου από την κοπριά που χρησιμοποιείται για κάθε αγροτεμάχιο·
                        
                     
                           θ)
                        
                        
                           υπολογισμό του αζώτου και του φωσφόρου από τη χρήση χημικών και άλλων λιπασμάτων για κάθε αγροτεμάχιο·
                        
                     
                           ι)
                        
                        
                           ένδειξη του χρόνου χρήσης της κοπριάς και των χημικών λιπασμάτων.
                        
                     Το σχέδιο λίπανσης αναθεωρείται το αργότερο εντός επτά ημερών από τυχόν αλλαγή στις γεωργικές πρακτικές στη βοοτροφική εκμετάλλευση. Το σχέδιο λίπανσης υποβάλλεται στις αρμόδιες αρχές το αργότερο στις 31 Μαρτίου κάθε έτους.
            
            
               3.   Η κοπριά δεν διασπείρεται κατά το διάστημα από τις 31 Αυγούστου έως την 1η Μαρτίου σε χορτολιβαδικές εκτάσεις που θα οργωθούν την προσεχή άνοιξη.
            
            
               4.   Τα όρια διασποράς λίπανσης με άζωτο για καλλιέργειες ύστερα από προσωρινή σπορά χόρτου μειώνονται κατά την προηγούμενη τιμή αζώτου σύμφωνα με το εκτελεστικό διάταγμα αριθ. 762 της 29ης Ιουλίου 2019, για τη χρήση λιπασμάτων σε γεωργικές εκμεταλλεύσεις κατά την περίοδο προγραμματισμού 2019/20220 και τα αντίστοιχα διατάγματα κατά τις επόμενες περιόδους προγραμματισμού όσον αφορά τα όρια λίπανσης, τον πίνακα για τους κανόνες λίπανσης για γεωργικές καλλιέργειες και κηπευτικά και τις επακόλουθες αλλαγές.
            
         
         
            Άρθρο 8
            Όροι σχετικά με τη δειγματοληψία και την ανάλυση του εδάφους
            
               1.   Τα δείγματα λαμβάνονται από τα ανώτερα 30 cm του εδάφους της εκμετάλλευσης και αναλύονται για την περιεκτικότητά τους σε άζωτο και φωσφόρο.
            
            
               2.   Η δειγματοληψία και η ανάλυση διενεργούνται τουλάχιστον μία φορά ανά τετραετία για κάθε τμήμα της βοοτροφικής εκμετάλλευσης που θεωρείται ομοιογενές ως προς την αμειψισπορά και τα χαρακτηριστικά του εδάφους.
            
            
               3.   Εκτελείται τουλάχιστον μία δειγματοληψία και ανάλυση για κάθε πέντε εκτάρια γης της εκμετάλλευσης.
            
            
               4.   Τα αποτελέσματα των αναλύσεων είναι διαθέσιμα για επιθεώρηση στη βοοτροφική εκμετάλλευση.
            
         
         
            Άρθρο 9
            Όροι σχετικά με τη διαχείριση γης
            
               1.   Το 80 % ή περισσότερο της έκτασης που διατίθεται για διασπορά κοπριάς χρησιμοποιείται για καλλιέργειες με μεγάλες ανάγκες σε άζωτο και παρατεταμένη καλλιεργητική περίοδο.
            
            
               2.   Οι δευτερεύουσες καλλιέργειες χόρτου δεν οργώνονται πριν από την 1η Μαρτίου του έτους που έπεται της δημιουργίας τους.
            
            
               3.   Οι χορτολιβαδικές εκτάσεις οργώνονται την άνοιξη. Μια καλλιέργεια με μεγάλες ανάγκες αζώτου και παρατεταμένη καλλιεργητική περίοδο σπέρνεται το ταχύτερο δυνατό, και το αργότερο εντός 3 εβδομάδων αφότου οργωθεί η χορτολιβαδική έκταση.
            
            
               4.   Η αμειψισπορά δεν περιλαμβάνει όσπρια ούτε άλλα φυτά που δεσμεύουν το ατμοσφαιρικό άζωτο, εκτός από τα ακόλουθα:
               
                           α)
                        
                        
                           τριφύλλι και αλφάλφα σε χορτολιβαδικές εκτάσεις που ανέρχονται συνολικά σε λιγότερο από 50 % ·
                        
                     
                           β)
                        
                        
                           κριθάρι και μπιζέλι με χόρτο ως επίσπορη καλλιέργεια.
                        
                     
         
         
            Άρθρο 10
            Παρακολούθηση
            
               1.   Οι αρμόδιες αρχές εξασφαλίζουν ότι σχεδιάζονται χάρτες με τα ακόλουθα στοιχεία:
               
                           α)
                        
                        
                           το ποσοστό των βοοτροφικών εκμεταλλεύσεων σε κάθε δήμο, για τις οποίες υπάρχουν άδειες·
                        
                     
                           β)
                        
                        
                           το ποσοστό των ζώων σε κάθε δήμο, για τα οποία υπάρχουν άδειες·
                        
                     
                           γ)
                        
                        
                           το ποσοστό των γεωργικών εκτάσεων σε κάθε δήμο, για τις οποίες υπάρχουν άδειες.
                        
                     Οι χάρτες αυτοί επικαιροποιούνται κάθε χρόνο.
               Οι αρμόδιες αρχές συλλέγουν και επικαιροποιούν κάθε χρόνο στοιχεία σχετικά με την αμειψισπορά και τις γεωργικές πρακτικές στις βοοτροφικές εκμεταλλεύσεις που καλύπτονται από άδειες δυνάμει της παρούσας απόφασης.
            
            
               2.   Οι αρμόδιες αρχές παρακολουθούν τα ύδατα της ζώνης του ριζικού συστήματος των καλλιεργειών, τα επιφανειακά ύδατα και τα υπόγεια ύδατα και παρέχουν στην Επιτροπή στοιχεία για το άζωτο και τον φωσφόρο στην κατατομή του εδάφους και τις συγκεντρώσεις νιτρικών ιόντων στα επιφανειακά και υπόγεια ύδατα, υπό συνθήκες εφαρμογής και μη εφαρμογής της παρέκκλισης.
               Η παρακολούθηση διενεργείται σε κλίμακα αγρού γεωργικής εκμετάλλευσης στο πλαίσιο του εθνικού προγράμματος παρακολούθησης των γεωργικών λεκανών απορροής. Οι σταθμοί παρακολούθησης είναι αντιπροσωπευτικοί των βασικών τύπων εδάφους, των επικρατέστερων πρακτικών λίπανσης και των κυριότερων καλλιεργειών.
               Σε περιοχές με αμμώδη εδάφη διενεργείται ενισχυμένη παρακολούθηση της ποιότητας των υδάτων. Επιπροσθέτως, οι συγκεντρώσεις νιτρικών ιόντων στα επιφανειακά και υπόγεια ύδατα παρακολουθούνται τουλάχιστον στο 3 % του συνόλου των εκμεταλλεύσεων που έχουν αδειοδοτηθεί.
            
            
               3.   Οι αρμόδιες αρχές διεξάγουν έρευνες και συνεχείς αναλύσεις των θρεπτικών στοιχείων στο πλαίσιο του εθνικού προγράμματος παρακολούθησης των γεωργικών λεκανών απορροής και παρέχουν δεδομένα σχετικά με την τοπική χρήση γης, την αμειψισπορά και τις γεωργικές πρακτικές σε αδειοδοτηθείσες βοοτροφικές εκμεταλλεύσεις.
               Οι πληροφορίες και τα δεδομένα που συλλέγονται από την ανάλυση των θρεπτικών στοιχείων, όπως αναφέρεται στο άρθρο 7, και από την παρακολούθηση, όπως αναφέρεται στην παράγραφο 2 του παρόντος άρθρου, χρησιμοποιούνται για επιστημονικά θεμελιωμένους υπολογισμούς, βάσει μοντέλου, των απωλειών αζώτου και φωσφόρου από βοοτροφικές εκμεταλλεύσεις που διαθέτουν άδεια.
            
            
               4.   Οι αρμόδιες αρχές υπολογίζουν και καταγράφουν τα ποσοστά των εκτάσεων που εμπίπτουν στην παρέκκλιση και καλύπτονται από:
               
                           α)
                        
                        
                           τριφύλλι ή αλφάλφα στις χορτολιβαδικές εκτάσεις·
                        
                     
                           β)
                        
                        
                           κριθάρι και μπιζέλι με χόρτο ως επίσπορη καλλιέργεια.
                        
                     
         
         
            Άρθρο 11
            Επαλήθευση
            
               1.   Οι αρμόδιες αρχές μεριμνούν ώστε όλες οι αιτήσεις για τη χορήγηση άδειας να υποβάλλονται σε διοικητικό έλεγχο. Εάν κατά τον έλεγχο διαπιστωθεί ότι ο αιτών δεν πληροί τους όρους που προβλέπονται στα άρθρα 7, 8 και 9, η αίτηση απορρίπτεται και ο αιτών ενημερώνεται για τους λόγους της απόρριψης.
            
            
               2.   Οι αρμόδιες αρχές ορίζουν πρόγραμμα επιθεωρήσεων των γεωργικών εκμεταλλεύσεων στις οποίες έχουν χορηγηθεί άδειες.
               Το πρόγραμμα βασίζεται σε ανάλυση κινδύνου σε σχέση με τα αποτελέσματα των ελέγχων των προηγούμενων ετών αναφορικά με τους όρους των άρθρων 7, 8 και 9 και τα αποτελέσματα των ελέγχων της συμμόρφωσης με την εθνική νομοθεσία με την οποία μεταφέρεται η οδηγία 91/676/ΕΟΚ.
            
            
               3.   Οι επιθεωρήσεις συνίστανται σε επιτόπιες επιθεωρήσεις και επιτόπιους ελέγχους της συμμόρφωσης με τους όρους των άρθρων 7, 8 και 9 και καλύπτουν ετησίως τουλάχιστον το 7 % των βοοτροφικών εκμεταλλεύσεων στις οποίες έχει χορηγηθεί άδεια. Όταν διαπιστωθεί ότι μια βοοτροφική εκμετάλλευση δεν συμμορφώνεται με τους όρους, o κάτοχος της άδειας τιμωρείται με πρόστιμο σύμφωνα με την εθνική νομοθεσία και δεν είναι επιλέξιμος για άδεια την περίοδο προγραμματισμού κατά το έτος μετά τη διαπίστωση.
            
            
               4.   Στις αρμόδιες αρχές εκχωρούνται οι αναγκαίες εξουσίες και τα απαραίτητα μέσα για την εξακρίβωση της συμμόρφωσης με τους όρους της παρέκκλισης που χορηγείται βάσει της παρούσας απόφασης.
            
         
         
            Άρθρο 12
            Υποβολή εκθέσεων
            Οι αρμόδιες αρχές υποβάλλουν στην Επιτροπή κάθε χρόνο, έως τις 31 Δεκεμβρίου το αργότερο, έκθεση με τις ακόλουθες πληροφορίες:
            
                        α)
                     
                     
                        χάρτες που απεικονίζουν το ποσοστό των βοοτροφικών εκμεταλλεύσεων, το ποσοστό του ζωικού κεφαλαίου και το ποσοστό των γεωργικών εκτάσεων που καλύπτονται από μεμονωμένες παρεκκλίσεις για κάθε δήμο, καθώς και χάρτες για την τοπική χρήση γης, σύμφωνα με όσα αναφέρονται στο άρθρο 10 παράγραφος 1·
                     
                  
                        β)
                     
                     
                        τα αποτελέσματα της παρακολούθησης των υπόγειων και των επιφανειακών υδάτων, όσον αφορά τις συγκεντρώσεις νιτρικών ιόντων και φωσφόρου, συμπεριλαμβανομένων πληροφοριών για τις τάσεις της ποιότητας των υδάτων, υπό συνθήκες εφαρμογής και μη εφαρμογής της παρέκκλισης, καθώς και τις επιπτώσεις της παρέκκλισης στην ποιότητα των υδάτων, κατά τα αναφερόμενα στο άρθρο 10 παράγραφος 2·
                     
                  
                        γ)
                     
                     
                        τα αποτελέσματα της παρακολούθησης του εδάφους όσον αφορά τις συγκεντρώσεις νιτρικών ιόντων και φωσφόρου στα ύδατα της ζώνης του ριζικού συστήματος των καλλιεργειών, καθώς και όσον αφορά άζωτο και φωσφόρο στο έδαφος, τόσο υπό συνθήκες εφαρμογής όσο και μη εφαρμογής της παρέκκλισης, σύμφωνα με τα όσα αναφέρονται στο άρθρο 10 παράγραφος 2·
                     
                  
                        δ)
                     
                     
                        τα αποτελέσματα των μελετών για τις χρήσεις γης σε τοπικό επίπεδο, την αμειψισπορά και τις γεωργικές πρακτικές, κατά τα αναφερόμενα στο άρθρο 10 παράγραφος 3·
                     
                  
                        ε)
                     
                     
                        τα αποτελέσματα των υπολογισμών, βάσει μοντέλου, του μεγέθους των απωλειών αζώτου και φωσφόρου από τις βοοτροφικές εκμεταλλεύσεις στις οποίες έχει χορηγηθεί άδεια, κατά τα αναφερόμενα στο άρθρο 10 παράγραφος 3·
                     
                  
                        στ)
                     
                     
                        πίνακες που αναφέρουν το ποσοστό των γεωργικών εκτάσεων που αποτελούν αντικείμενο παρέκκλισης και καλύπτονται με τριφύλλι ή αλφάλφα στις χορτολιβαδικές εκτάσεις και από καλλιέργειες κριθαριού και μπιζελιού με χόρτο ως επίσπορη καλλιέργεια, σύμφωνα με τα όσα αναφέρονται στο άρθρο 10 παράγραφος 4·
                     
                  
                        ζ)
                     
                     
                        αξιολόγηση της τήρησης των όρων της παρέκκλισης, βάσει ελέγχων σε επίπεδο γεωργικής εκμετάλλευσης, και στοιχεία σχετικά με τις μη συμμορφούμενες βοοτροφικές εκμεταλλεύσεις, βάσει των αποτελεσμάτων των διοικητικών ελέγχων και επιθεωρήσεων, κατά τα αναφερόμενα στο άρθρο 11·
                     
                  
                        η)
                     
                     
                        τις τάσεις ως προς τον αριθμό των εκτρεφόμενων ζώων και την παραγωγή κοπριάς για κάθε κατηγορία εκτρεφόμενων ζώων στη Δανία και στις βοοτροφικές εκμεταλλεύσεις στις οποίες έχει χορηγηθεί παρέκκλιση·
                     
                  
                        θ)
                     
                     
                        την τήρηση των όρων της παρέκκλισης που καθορίζονται στο άρθρο 4.
                     
                  Τα χωρικά δεδομένα που περιέχονται στην έκθεση συμμορφώνονται, όπου συντρέχει περίπτωση, με τις διατάξεις της οδηγίας 2007/2/ΕΚ. Κατά τη συλλογή των απαραίτητων δεδομένων, η Δανία χρησιμοποιεί, κατά περίπτωση, τις πληροφορίες που παράγονται στο πλαίσιο του ολοκληρωμένου συστήματος διαχείρισης και ελέγχου που συγκροτήθηκε σύμφωνα με το άρθρο 67 παράγραφος 1 του κανονισμού (ΕΕ) αριθ. 1306/2013.
         
         
            Άρθρο 13
            Περίοδος εφαρμογής
            Η παρούσα απόφαση εφαρμόζεται έως τις 31 Ιουλίου 2024.
         
         
            Άρθρο 14
            Αποδέκτης
            Η παρούσα απόφαση απευθύνεται στο Βασίλειο της Δανίας.
         
         
            Βρυξέλλες, 17 Ιουλίου 2020.
            
               
                  Για την Επιτροπή
               
               Virginijus SINKEVIČIUS
               
                  Μέλος της Επιτροπής
               
            
         
         
            (1)  ΕΕ L 375 της 31.12.1991, σ. 1.
         
            (2)  Απόφαση 2002/915/ΕΚ της Επιτροπής, της 18ης Νοεμβρίου 2002, σχετικά με αίτημα παρέκκλισης από διατάξεις του παραρτήματος III παράγραφος 2 στοιχείο β) και του άρθρου 9 της οδηγίας 91/676/ΕΟΚ του Συμβουλίου αναφορικά με την προστασία των υδάτων από νιτρορύπανση γεωργικής προέλευσης (ΕΕ L 319 της 23.11.2002, σ. 24).
         
            (3)  Απόφαση 2005/294/ΕΚ της Επιτροπής, της 5ης Απριλίου 2005, σχετικά με αίτημα παρέκκλισης δυνάμει του σημείου 2 στοιχείο β) του παραρτήματος III και του άρθρου 9 της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης (ΕΕ L 94 της 13.4.2005, σ. 34).
         
            (4)  Απόφαση 2008/664/ΕΚ της Επιτροπής, της 8ης Αυγούστου 2008, για την τροποποίηση της απόφασης 2005/294/ΕΚ σχετικά με αίτημα παρέκκλισης δυνάμει του σημείου 2 στοιχείο β) του παραρτήματος III και του άρθρου 9 της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης (ΕΕ L 217 της 13.8.2008, σ. 16).
         
            (5)  Εκτελεστική απόφαση 2012/659/ΕΕ της Επιτροπής, της 23ης Οκτωβρίου 2012, για τη χορήγηση παρέκκλισης που ζητήθηκε από το Βασίλειο της Δανίας σύμφωνα με την οδηγία 91/676/ΕΟΚ του Συμβουλίου σχετικά με την προστασία των υδάτων από τη ρύπανση που προκαλείται από νιτρικά ιόντα γεωργικής προέλευσης (ΕΕ L 295 της 25.10.2012, σ. 20).
         
            (6)  Εκτελεστική απόφαση (ΕΕ) 2017/847 της Επιτροπής, της 16ης Μαΐου 2017, για τη χορήγηση παρέκκλισης που ζητήθηκε από τη Δανία σύμφωνα με την οδηγία 91/676/ΕΟΚ του Συμβουλίου σχετικά με την προστασία των υδάτων από τη νιτρορύπανση γεωργικής προέλευσης (ΕΕ L 125 της 18.5.2017, σ. 35).
         
            (7)  Εκτελεστική απόφαση (ΕΕ) 2018/1928 της Επιτροπής, της 6ης Δεκεμβρίου 2018, για τη χορήγηση παρέκκλισης που ζητήθηκε από τη Δανία σύμφωνα με την οδηγία 91/676/ΕΟΚ του Συμβουλίου σχετικά με την προστασία των υδάτων από τη νιτρορύπανση γεωργικής προέλευσης (ΕΕ L 313 της 10.12.2018, σ. 45).
         
            (8)  SWD(2018) 246 final - Έγγραφο εργασίας των υπηρεσιών της Επιτροπής που συνοδεύει το έγγραφο με τίτλο «Έκθεση της Επιτροπής προς το Συμβούλιο και το Ευρωπαϊκό Κοινοβούλιο σχετικά με την εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης με βάση τις εκθέσεις των κρατών μελών για την περίοδο 2012–2015».
         
            (9)  Οδηγία 2007/2/ΕΚ του Ευρωπαϊκού Κοινοβουλίου και του Συμβουλίου, της 14ης Μαρτίου 2007, για τη δημιουργία υποδομής χωρικών πληροφοριών στην Ευρωπαϊκή Κοινότητα (INSPIRE) (ΕΕ L 108 της 25.4.2007, σ. 1).
         
            (10)  Κανονισμός (EE) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ L 347 της 20.12.2013, σ. 549).
         
            (11)  Οδηγία 2000/60/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2000, για τη θέσπιση πλαισίου κοινοτικής δράσης στον τομέα της πολιτικής των υδάτων (ΕΕ L 327 της 22.12.2000, σ. 1).